Compania Municipală Termoenergetica București (CMT) S.A. a anunțat încheierea sezonului de încălzire 2023 - 2024, în contextul în care temperaturile sunt peste normalul perioadei.
"Vor fi inițiate procedurile de oprire a furnizării energiei termice pentru încălzire către consumatorii racordați la sistemul centralizat de termoficare din Municipiul București.
Oprirea agentului termic pentru căldură este făcută progresiv, prin reducerea temperaturii de livrare și prin închiderea instalațiilor către consumatori, efectele fiind resimțite pe tot parcursul următoarelor 72 de ore. Reducerea progresivă a temperaturii de livrare, oferă posibilitatea de afurniza căldură pe timpul nopții, în următoarele trei zile, până la stabilizarea temperaturilor exterioare.
Măsura este luată în conformitate cu prevederile articolului nr. 117 din Regulamentul pentru furnizarea și utilizarea energiei termice, modificat prin H.G. 337/2018, care precizează că oprirea încălzirii se face după trei zile consecutive în care temperatura medie a aerului exterior depășește +10 grade Celsius, între orele 20.00 - 06.00", a transmis CMT pe Facebook.
De asemenea, CMT a venit cu precizări importante pentru asociațiile de proprietari.
"În acest sens, vă comunicăm că asociațiile de proprietari care doresc închiderea vanelor dinsubsolul imobilelor, pot solicita în scris acest lucru, prin reprezentanții legali, la registratura instituției din strada Cavafii Vechi nr. 15, la secțiile de termoficare de sector, sau prin e-mail la [email protected]", se mai arată în comunicatul menționat.
Potrivit reprezentanților CMT, de la măsura opririi furnizării agentului termic pentru încălzire fac excepție obiectivele speciale - spitale, creșe, școli, grădinițe etc - în cazul cărora sistarea serviciilor de încălzire se va face la solicitarea scrisă a reprezentanților legali ai acestor instituții.
Fiți la curent cu ultimele noutăți. Urmăriți DCNews și pe Google News